
Ministru kabineta rīkojums Nr. 971
Rīgā 2024. gada 19. novembrī (prot. Nr. 49 30. §)
Par valsts meža zemes nodošanu Dobeles novada pašvaldības īpašumā
· 1. Pamatojoties uz Meža likuma 44. panta ceturtās daļas 2. punkta "a" un "c" apakšpunktu un Publiskas personas mantas atsavināšanas likuma 42. panta pirmo daļu un 43. pantu, atļaut Zemkopības ministrijai nodot bez atlīdzības Dobeles novada pašvaldības īpašumā šādus valsts nekustamos īpašumus, lai saskaņā ar Pašvaldību likuma 4. panta pirmās daļas 2. un 3. punktu tos izmantotu pašvaldības autonomo funkciju īstenošanai – pašvaldības administratīvās teritorijas labiekārtošanai un sanitārajai tīrībai (parka ierīkošanai un uzturēšanai), kā arī pašvaldības īpašumā esošo ceļu būvniecībai, uzturēšanai un pārvaldībai (turpmāk – nekustamie īpašumi):
· 1.1. nekustamo īpašumu "Iršu parks" (nekustamā īpašuma kadastra Nr. 4650 001 0478) – valsts meža zemi – zemes vienību (zemes vienības kadastra apzīmējums 4650 001 0472) 1,36 ha platībā – Bēnes pagastā, Dobeles novadā;
· 1.2. nekustamo īpašumu "Iršu ceļš" (nekustamā īpašuma kadastra Nr. 4650 001 0480) – valsts meža zemi – zemes vienību (zemes vienības kadastra apzīmējums 4650 001 0474) 0,1 ha platībā – Bēnes pagastā, Dobeles novadā.
· 2. Dobeles novada pašvaldībai nekustamos īpašumus bez atlīdzības nodot valstij, ja tie vairs netiek izmantoti šā rīkojuma 1. punktā minēto funkciju īstenošanai.
· 3. Dobeles novada pašvaldībai, nostiprinot zemesgrāmatā īpašuma tiesības uz nekustamajiem īpašumiem:
· 3.1. norādīt, ka īpašuma tiesības nostiprinātas uz laiku, kamēr Dobeles novada pašvaldība nodrošina šā rīkojuma 1. punktā minēto funkciju īstenošanu;
· 3.2. ierakstīt atzīmi par aizliegumu atsavināt nekustamos īpašumus un apgrūtināt tos ar hipotēku.
· 4. Šā rīkojuma 3.2. apakšpunktā minēto aizliegumu – apgrūtināt nekustamos īpašumus ar hipotēku – nepiemēro, ja nekustamie īpašumi tiek ieķīlāti valsts aizdevuma nodrošināšanai, lai saņemtu Eiropas Savienības fondu atbalstu.

	Ministru prezidente
	(paraksts*)
	E. Siliņa

	Zemkopības ministrs
	(paraksts**)
	A. Krauze


* Dokuments ir parakstīts ar drošu elektronisko parakstu
** Dokuments ir parakstīts ar TAP portāla elektroniskās parakstīšanas rīku

